‘Moeilik’ ’n vloekwoord in dié juffrou se klasAntonette Jordaan ná die toekenningsgeleentheid. (Foto: Tania Heyns/Maroela Media) Antonette Jordaan lééf wiskunde. Waar sy in die voorportaal van ’n luukse Pretoriase hotel sit waar die departement van basiese onderwys haar vir die die 22ste Nasionale Onderrigtoekennings huisves, wys sy die wiskunde agter die ronde koffietafel voor haar uit. “Meetkunde.” “Die sirkels in daardie tafel is ’n som. My kinders kan uitwerk hoe die tafel se samestelling moet wees om die sirkels die balans te gee om die blad bo-op te dra sonder dat hy inmekaar val.” In Jordaan se wiskundeklas by Hoër Tegniese Skool Tom Naudé in Polokwane word daar lewensgrootte kubusse gebou; origami gevou en wiskundekonsepte met bekende flieks vergelyk – alles in die naam van wiskunde. Dit is danksy Jordaan se innoverende idees dat sy onlangs as die beste wiskundeonderwyser in Limpopo aangewys is. Sy het ook vandeesweek landwyd die algehele derde plek behaal in die Excellence in Teaching Mathematics (FET)-kategorie. “Wiskunde is basies die hoeksteen van alles,” verduidelik sy. “Wiskunde is probleemoplossing. As ’n kind wiskunde kan insien en in die werklikheid kan toepas, dan word die scenario’s van probleemoplossing waarin hulle hul buite die klaskamer bevind, baie makliker.” Jordaan het 12 jaar gelede hy HTS Tom Naudé aangesluit en nog nie weer teruggekyk nie. Die skool bied nie wiskundegeletterdheid as ŉ vak aan nie, maar slegs tegniese wiskunde en (“gewone”) wiskunde. Jordaan het vanjaar 135 leerders in onderskeidelik gr. 11 en gr. 12 wat daagliks vir wiskunde in haar klas se skoolbanke inskuif. En dit is in dié klas waar die woord “moeilik” nie bestaan nie. Soveel só dat daar ’n sogenaamde “vloekblikkie” in haar klaskamer is waarin ’n boete van R1 gegooi word wanneer ’n leerder sê “dis moeilik, ek sukkel, ek kan nie, ek weet nie hoe nie”. “Al daardie woorde is vloekwoorde in my klas want dit laat ’n kind se brein toeslaan en laat hulle glo dat wiskunde ondoenbaar is.” Antonette Jordaan ná die toekenningsgeleentheid. (Foto: Tania Heyns/Maroela Media) Die moeilikste aspek van Jordaan se werk is die negatiwiteit rondom haar vak, vertel sy. “As ’n kind by my kom en sê hy kan nie wiskunde doen nie, dan vra ek vir hom of haar: ‘Watter onderwyser het vir jou gesê jy is dom in wiskunde?’ Daardie onderwyser of daardie persoon is die rede waarom hulle nie selfvertroue het nie.” Jordaan implementeer ook ’n sogenaamde “buddy-stelsel” in haar klaskamer waar ’n leerder wat 80% behaal en ’n leerder wat 40% behaal gedwing word om saam te werk. “Hulle moet kommunikeer – die een maak die ander stadiger sodat daar meer akkurate aanpassings gedoen kan word en die ander word weer gemotiveer om beter insig te kry.” Soveel soos die woord “moeilik” in haar klas taboe is, word die woord “uitdaging” met ope arms verwelkom. Sy erken dat die Covid-19-pandemie vir haar ’n groot uitdaging ingehou het. Sy het egter interaktiewe afstandleer met behulp van die die Solidariteit Skoleondersteuningsentrum (SOS) en verskeie aanlyn platforms soos Google Classroom en Google Meet omarm. “Dít het dinge in my begin wakker maak, want ek hou van tegnolgie.” Jordaan se leerders “wat nie van die akademiese vak gehou het nie” het ook met tegnologie “begin speel” en die aantal druipelinge in haar gr. 11-klas in 2020 het van 12 na twee verminder. Jordaan se leerders werk aan ‘n lewensgrootte kubus. (Foto: Verskaf) Jordaan bieg sy wou aanvanklik nooit ’n onderwyser word nie. Haar ma wou egter niks weet nie en het namens haar in die 1990’s aansoek gedoen vir haar eerste pos as wiskundeonderwyser. “Hierdie is eintlik my ma se toekenning. Sy is die een wat nooit ophou glo het nie. Sy het die pad wat ek nie wou loop nie vír my geloop.” Jordaan is deur haar skoolhoof, Vanessa Kachelhoffer, vir die Nasionale Onderrigtoekennings benoem. Tebogo Samuel Mokwene van Mmabatho Sekondêre Skool in Noordwes is vandeesweek tydens die toekenningsgeleentheid as die algehele wenner in die Excellence in Teaching Mathematics (FET)-kategorie aangewys.